«En modell for forebyggende hjemmebesøk – identifisering av risiko, health literacy og compliance hos eldre mennesker som bor hjemme i Norge.»
Det overordnede målet med prosjektet er å undersøke og evaluere en modell for forebyggende hjemmebesøk hos eldre mennesker i forhold til helseutfall, risikovurderinger, helsekommunikasjon og etterlevelse av råd og anbefalinger.
Funn fra forskningslitteraturen viser at eldre ofte ikke oppfatter hensikten med hjemmebesøkene eller følger opp anbefalinger og råd gitt på besøkene. Disse funnene indikerer at utøver av hjemmebesøkene må ha gode kommunikasjonsevner og kunne tilpasse kommunikasjonen i hjemmebesøkene til den enkelte eldre.
Februar 2017 ble den første vitenskapelige artikkelen publisert i tidsskriftet Primary Health Care Research & Development. Andre artikkel er under arbeid og forventes levert første halvdel av 2017. I løpet av høsten 2017 er det planlagt å gjennomføre intervjuer med sykepleiere som utfører hjemmebesøk og eldre som har mottatt besøk.
Hensikten med denne studien er å få mer kunnskap om hvordan eldre pasienter, over 80 år, deres pårørende og sykepleiere ved spesialisthelsetjeneste og kommunal omsorgstjeneste erfarer overføringen fra pleie og behandling på sykehus til kommunale omsorgstjenester i hjemmet eller ved døgnbasert kommunal institusjon. Funnene er publisert i tre vitenskapelige artikler, og studien forventes samlet sett å være ferdig innen utgangen av 2017.